ሰበር ዜና: ምክርቤቱ ዶክተር አብይ አሕመድን የኢፌደሪ ጠቅላይ ሚኒስትር አድርጎ ዛሬ ሰየመ  
በ5ኛው የህዝብ ተወካዮች ምክር ቤት ባካሄደው 3ኛው የሥራ መደብ 2ኛው ስብሰባው  ዶክተር አብይ አህመድን የኢፌዴሪ ጠቅላይ  ሚኒስትር በመሆን  ዛሬ በህዝብ  ተወካዮች   ምክር  ቤት  ተሾሙ ።የአገሪቱ  ህገ መንግሥት የገዥው ፓርቲ ሊቀመንበር  የአገሪቱ ጠቅላይ ሚኒስትር ይሆናል  በሚለው  ደንብና አሠራር መሠረት ዶክተር  አብይ አህመድ ለጠቅላይ ሚኒስትር እጩነት ቀርበው  በምክር  ቤቱ  ድጋፍ  ጠቅላይ  ሚንስትር ሆነው ተሾመዋል ።የፌደራል  ጠቅላይ  ፍርድ ቤት ፕሬዚደንት ክቡር  አቶ ዳኜ መላኩ  አዲሱ ጠቅላይ  ሚኒስትር የሆኑትን ዶክተር  አብይ አህመድን ቃለ መሃላ  እንዲፈጽሙ  አድርገዋል  ።ጠቅላይ  ሚንስትር ዶክተር አብይ አህመድ የተሠጣቸውን  ኃላፊነት   በሙሉ ልብ፣ በቅንነት፣ በታታሪነትና ህግን በተከተለ  መልኩ ለመውጣት  በክር ቤቱ አባላት  ፊት  ቃል ገብተዋል  ።የቀድሞ  ጠቅላይ  ሚኒስተር አቶ ኃይለማርያም  ደሳለኝ  ለአዲሱ ተመራጭ  ጠቅላይ ሚንስትር  ክቡር ዶክተር አብይ አህመድ የሥልጣን  ርክክብ አድገዋል ።የኢፌዲሪ ጠቅላይ ሚኒስትር ዶክተር አብይ ባደረጉት ንግግራቸው “ዛሬ ልዩ ታሪካዊ ቀን ነው ፤ወቅቱ ከስህተታችን ተምረን ህዝባችንን የምንክስበት ነው!” ሲሉ ነው ያስታወቁት ፡፡“ከቅርብ ዓመታት ወዲህ በአገራችን ለተከሰተው ፓለቲካዊ አለመረጋጋት የመፍትሄ አካል ለመሆን ፤የሀገር ክብርና ብሔራዊ ጥቅም በተሻለ ሁኔታ በአዲስ አመራር ሊጠበቅ ይችላል ብለው በማሰብ ለአሁጉራችን ምሳሌ በሆነ መልኩ ስልጣናቸውን በፈቃዳቸው ላሸጋገሩት ክቡር አቶ ሃይለማሪያም ደሳለኝ ከፍ ያለ አክብሮቴን እገልጻለሁ” ነው ያሉት ፡፡ይህ የስልጣን ሽግግር አዲስ ምዕራፍ የሚጀመርበት ሌላ ታሪካዊ ዕድል ነው ፤በመሆኑም በከፍተኛ ስሜት ልንጠቀምበት ይገባል ብለዋል፡፡“ኢትዮጵያ መህፀነ ለምለም ናት ፤ከፍ ባለ ፍቅር መንፈስ ሰርክ የሚተጉ ልጆችን አፍርታለች” ሲሉ የገለጹት ጠቅላይ ሚኒስትሩ ፤ልጆቿ ወደ ቀድሞ እንድትመለስ፣ የህዝቧ ሰላምና ፍትሕ እንዲጠበቅ ፣ብልፅግና ያለ አድልዎ ለመላው ዜጎች ይዳረስ ዘንድ አጥብቀው እንደሚመኙና እንደሚደክሙ ነው ያስገነዘቡት ፡፡ይህ የስልጣን ሽግግር በአንድ በኩል በሀገራችን ዘላቂ፣የተረጋጋና ሁሉን አቀፍ ህገ-መንግስታዊ ስርዓት መሰረት ስለመጣሉ ማሳያ መሆኑን ጠቅሰው ፡በሌላ በኩል ደግሞ ከጊዜው የፖለቲካ ፣የኢኮኖሚና የማህበራዊ ሁኔታዎች ጋር እኩል የሚጓዝና በህዝብ ፍላጎት የሚገዛ ፤ህዝብን አለቃ አድርጎ የሚያገለግል ስርዓት እየገነቡ መሆኑን እንደሚያመለክት አስታውቀዋል ፡፡ኢህአዴግ ልማታዊ ዲሞክራያዊ መስመሩን አጥብቆ በመያዝ ሀገራችንን ባለፉት 27 ዓመታት በሁሉም መስክ መሰረታዊ ለውጥ ያመጣ ህገ መንግስታዊና ፌደራላዊ ስርዓት መገንባቱን አንስተዋል ፡፡ዓለም በአንድ በኩል በጥሞና ፣በአግራሞትና በጉጉት በሌላ በኩል ደግሞ በስጋት እየተመለከተ ያለ ሀገራዊ ለውጥ ላይ እንገኛለን ነው ያሉት ፡፡‘ወቅቱ ከስህተታችን ተምረን አገራችንን የምንክስበት ነው’ ያሉት ዶክተር አብይ፤“ያሳካናቸው በርካታ ድሎች እንዳሉ ሁሉ ከስህተቶቻን ተምረን ወደፊት በመራመድ ማተኮር ያለበን ጉዳይ የተሻለች ሀገር ለሁላችንም በመገንባቱ ላይ ነው” ሲሉ ያስገነዝባሉ ፡፡ጠቅላይ ሚኒስትሩ ፤”የሃሳብ ልዩነት እርግማን አይደለም፤ በመደማመጥና በመርህ ላይ ተመስርቶ መግባባት ከተቻለ የሀሳብ ልዩነቱ በረከት ይዞ ይመጣል” ብለዋል ፡፡ጠቅላይ ሚኒስትሩ “ያለችን አንድ ኢትዮጵያ ነች ፤ከየትኛውም የፖሊቲካ አመለካከት በላይ አገራዊ አንድነት ይበልጣል” ካሉ በኋላ አንድነት ማለት ግን አንድ ዓይነት ማለት እንዳልሆነ ነው ያስገነዘቡት ፡፡አንድነታችን ልዩነታችንን ያቀፈ ብዝሃነታችንን በህብረ-ብሄራዊነት ያደመቀ መሆን እንዳለበትም አብራርተዋል ፡፡ዲሞክራሲ በማይታወቅበት ዘመን በገዳ ስርዓት ስንተዳደር ቆይተናል ያሉት ዶክተር አብይ አሁንም ህገ-መንግስታችንን በአግባቡ በመተግበር በተለይም ሃሳብን በነጻነት የመግለጽ፣የመሰብሰብና የመደራጀት መብቶች ሊከበሩ እንደሚገባ አስገንዝበዋል ፡፡ለዚህም በሀገራችን ዲሞክራሲ እንዲያብብ ፣ነፃነትና ፍትሕ እንዲሰፍን ፣የህግ የበላይነት ዕውን እንዲሆን አስፈላጊውን ማሻሻያ በማድረግ በዘርፉ ያለውን ክፍተት እንደሚሞሉ አረጋግጠዋል ፡፡ከቅርብ ጊዜ ወዲህ የህዝቡ ብሶት ካጋጋሉት ዋንኛ ምክንያቶች ውስጥ ሙስና አንዱ መሆኑን ዶክተር አብይ ጠቅሰዋል ፡፡ትናንት የተፈጠረን ሃብት ከሌላው በቀማት ሂሳብ ለማወራረድ የሚተጋ አገርና ህዝብ ወደፊት ሊራመድ እንድማይችልም ነው ያስረዱት ፡፡ሙስናን የጸረ ሙስና ተቋም በመመስረት ብቻ መከላከል እንደማይቻል በመረዳት ኢትዮጵያ አንዱ ሰርቶ ሌላው ቀምቶ የሚኖርባት አገር እንዳትሆን ሁሉም የሚችለውን እንዲያደርግ አሳስበዋል ፡፡አሁን በተጀመረው አዲስ ምዕራፍ ዘረፋን፣የሀብት ብክነትን እና የተደራጀ ሙስናን በመላው ህዝቡ በሚያሳትፍ እርምጃ ለመመከት ሌት ተቀን እንደሚተጉም አስታውቀዋል ፡፡ወጣቶች መጭውም ዘመን ከሀሉ በላይ የእናንተ ነው ያሉት ዶክተር አብይ፤ያለወጣቶች ተሳታፊነትነጃ ተጠቃሚነት አገር የትም ልትደርስ አትችልም ሲሉ አስገንዝበዋል፡፡ኢትዮጵያ ለወጣቶቿ ተስፋ የምትሰጥ እንጂ ተስፋ የምታስቆርጥ አገር እንዳትሆን የሚችሉትን ሁሉ ለማድረግ ጠቅላይ ሚኒስትሩ ቃል ገብተዋል ፡፡ለዚህም በሚቀጥሉት ጊዜያት ለወጣቱ የስራ ዕድል መፍጠር ብቻ ሳይሆን ወጣት ባለሃብቶች በብዛት እንዲፈጠሩ እንደሚተጉ አረጋግጠዋል ፡፡መንግስት ከዚህ ቀደም ከነበረው ፍጥነትና ትግበራ ስኬት በላቀ መልኩ ለሴቶች ሁሉን አቀፍ ተሳትፎና ተጠቃሚነት በቁርጠኝነት እንደሚሰራ አስታውቀዋል ፡፡ዜጎች በሀገራቸው ውስጥ በመዘዋወር ሃብት የማፍራት መብታቸው መከበር እንዳለበት አስገንዝበው ፤ከቅርብ ዓመታት ወዲህ በርካታ ወገኖች ከመኖሪያ ቀያቸው መፈናቀል፣ህይወት መጥፋትና ንብረት መውደም መዳረግ ተገቢ ያልሆነ ድርጊት እንዲያበቃ መስራት እንደሚገባም አብራርተዋል ፡፡በሀገሪቱ የተከሰተውን ፖለቲካዊ አለመረጋጋት ምክንያት የደረሰውን ኢኮኖሚያዊና ማህበራዊ ጉዳት ለማካካስ አገራዊ ንቅናቄ እንዲደረግ መልዕክታቸውን አስተላልፈዋል ፡፡ከኤርትራ መንግስት ጋር ለዓመታት ሰፍኖ የቆየው አለመግባባት እንዲበቃ ከልብ እንደመፈልጉ ያስታወቁት ጠቅላይ ሚኒስትሩ ፤በጥቅምና በደም ለተሳሰሩት የሁለቱ ሀገር ህዝቦች የጋራ ጥቅም ሲባል ልዩነቶቻቸውን በውይይት ለመፍታት ያላቸውን ዝግጅነት በመግለጽ የኤርትራ መንግስትም ተመሳሳይ አቋም እንዲወስድ ጠይቀዋል ፡፡መጪው በኢትዮጵያ የፍቅርና የይቅርታ ጊዜ ነው ያሉት ጠቅላይ ሚኒስትሩ ፡አመለካከታችን ከጥላቻ፣ከቂም በቀልስሜትና ከዘረኝነት ማጽዳት ይገባናል ሲሉ አስረድተዋል ፡፡በተለያየ ጊዜ መስዋዕት ለከፈሉ የመብት ተከራካሪዎችና ፖለቲከኞች፣ለውጥ ፈላጊ ወጣቶች፣ለስነልቦናዊና ኣከላዊ ቀውስ ለተዳረጉ ቤተሰቦችና ግለሰቦች ይቅርታ ጠይቀዋል ፡፡እንዲሁም ሰላም ለማስከበርና ህገ መንምግስታዊ ግዴታቸውን ለመወጣት ሲንቀሳቀሱ ህይወታቸውን ላጡ የጸጥታ ኃይሎች አባላት ለከፈሉት መስዋዕትነት ያላቸውን አድናቆትና አክብሮት ገልጸዋል ፡፡በአገር ውስጥም በውጭ በስደት የሚኖሩ ኢትዮጵያውያን ከልባችን ይቅር ተባብለን ፣በብሄራዊ መግባባት ወደ ቀጣይ ብሩህ ሀገራዊ ምዕራፍ እንሻገር ዘንድ ጥሪያቸውን አቅርበዋል ፡፡ተፎካካሪ የፖለቲካ ፓርቲዎች በነጻነት እንዲንቀሳቀሱ የተመቻና ፍትሃዊ የመወዳደሪያ ሜዳ እንዲኖር መንግስት ፍላጎት ያለው መሆኑን በመጥቀስ ፤አብሪንትንና ሰላምን አደጋ ላይ ከሚጥሉ ብሄራዊ ጥቅሞችን አሳላፈው ከሚሰጡ አስተሳሰቦችን በአርቆ አስተዋይነት የተሻለ የፖለቲካ ባህል ለመፍጠር የሚደረገውን ጥረት እንዲያግዙ ጠይቀዋል ፡፡የኢትዮጵያ ብሄሮች፣ብሄረሰቦችና ህዝቦች የዳበረ ዲሞክራሲ ለመገንባት ፣ሀገራችንን ከድህነት ለማውጣት ፣ዘረኝነትንና መከፋልን ከሀገሪቱ ለማጥፋት የተማረና በምክንያት የሚከራከር ዜጋ እንፍጠር ሲሉ ጠቅላይ ሚኒስትሩ አሳስበዋል ፡፡ዶክተር አብይ ለአዲሱ ዲሞክራሲ መገንባት አእላፋት መስዋእት መሆናቸውን ጠቅሰው፤በምክርቤቱ ባልተለመደ መልኩም ለመረጣቸው የኢህአዴግ፣ የሀገራቸው ህዝብና  ከሰባት ዓመት አንስተው ራእይ ላሰነቁዋቸው አሁን በህይወት የሌሉ እናታቸው እና እንደዚሁም ከጎናቸው ላሉት ባለቤታቸው ወይዘሮ ዝናሽ ታያቸው ላደረጉላቸው አስተዋጽኦ የላቀ ምስጋና አቅርበዋል ፡፡